ཡང་དེ་ཕྱོགས་སུ་འབྲུག་མོ་དང་འབྲེལ་བའི་གཏམ་རྒྱུད་ངོ་མཚར་ཅན་ཞིག་ཡོད་པ་ནི།དེ་ཡང་ཟལ་མོ་རི་ཡི་གཡས་ཕྱོགས་རི་དགོན་བཀྲ་ཤིས་ཆོས་གླིང་གི་མདུན་ཕྱོགས་ན་ཞེ་དམར་ཞེས་པའི་འབྲོག་སྡེ་འཁོར་ཡུག་ཧ་ཅང་གཙང་ཞིང་ཉམས་དགའ་བའི་ཡུལ་ལུང་ཞིག་ཡོད།དེ་ན་མི་རབས་ནས་མི་རབས་ལ་བརྒྱུད་པའི་ས་མིང་དང་།ངག་རྒྱུན་གྱི་གཏམ་རྒྱུད་ངོ་མཚར་ཅན་དུ་མ་ཡོད་དེ།འབྲུག་མོའི་རྟ་རྒྱུག་པའི་ཤུལ་དང་།འབྲུག་མོའི་སྐུ་གདུང་བཞུ་ས།འབྲུག་མོ་ཐང་།རྔ་ལ་ནང་དུ་འབྲུག་མོའི་བསང་ཁང་།ཞེས་པ་སོགས་འབྲུག་མོ་དང་འབྲེལ་བའི་ས་མིང་མང་པོ་ཞིག་ད་ལྟའང་རྒན་རབས་དང་གཞོན་པ་ཀུན་གྱིས་ངག་ནས་བརྗོད་བཞིན་འདུག།རྒན་རབས་དག་ལ་ས་མིང་དེ་ལྟར་ཐོགས་དོན་དྲིས་པས་ཁོང་ཚོས།ཁྲ་མོ་གླིང་ནས་གེ་སར་ནོར་བུ་དགྲ་འདུལ་གཙོས་གླིང་གི་སྐུ་འཁོར་རྣམས་རེ་ཞིག་འགྲོ་བའི་དོན་རྫོགས་ནས་སྔ་ཕྱི་ཅུང་ཟད་ཙམ་ལས་ཞིང་གཞན་དུ་གཤེགས།འོན་ཀྱང་རྒ་སྐྱ་ལོ་སེང་ལྕམ་འབྲུག་མོ་དེའི་ལས་དང་།གདུལ་བྱའི་འཕྲོ།ཁྱད་པར་གུར་དཀར་དང་བག་ཆགས་ཀྱི་འཕྲོ་མ་རྫོགས་པར་དེ་ཉིད་འདུལ་བའི་ཕྱིར་དུ་ཚེ་སྨད་ཧ་ཅང་རྒས་པའི་དུས་ལ་ཡུལ་འདིར་བྱོན་ནས་ཧོར་གུར་དཀར་རྒྱལ་པོའི་སྐྱེ་བ་སྡིག་ཕྲུག་གུ་ལུ་ཞེས་པའི་ཤན་པ་ཁེར་རྐྱང་ཞིག་ཡོད་པ་དེའི་མཉམ་དུ་བཟའ་ཚང་གི་འཚོ་བ་རོལ་ནས་བསྡད།ཤན་པ་དེ་ཕྱོགས་ཀུན་ཏུ་བཤས་ལ་འགྲོ་ཞིང་དེའི་སྡིག་གླ་ཡིས་འཚོ་བ་རོལ་ནས་སྡོད་ཀྱི་ཡོད་པ་དང་།རྟོལ་ལེ་བསད་དེ་རྟོལ་མགོ་སྡིག་གླ་རུ་ཁུར་ནས་ཡོང་གི་ཡོད།ཉིན་ཞིག་སྡིག་ཕྲུག་གུ་ལུ་ཡུལ་སྡེ་གཞན་ལ་རྟོལ་ལེ་གསོད་དུ་སོང་སྐབས།ཁྱིམ་དུ་སྤྲང་པོ་ཞིག་བསླེབས་པ་དེ་ལ་འབྲུག་མོས་རྟོལ་ལེའི་མགོ་བྱིན་པས།དགོང་མོ་སྡིག་ཕྲུག་གུ་ལུ་ནང་ལ་ལོག་སྐབས་རྟོལ་ལེའི་མགོ་སྤྲང་པོ་ལ་བྱིན་པ་ཤེས་ནས་རྟོལ་མགོ་རྡུང་བྱེད་ཀྱི་དབྱུག་པ་འབྲུག་མོའི་མགོ་ལ་བསྣུན་པས་སྟབས་མ་ལེགས་པས་འབྲུག་མོ་ཚེ་ལས་འདས་སོ་ཞེས་གྲགས།སྤྲང་པོ་ནི་གེ་སར་གྱི་སྤྲུལ་པ་སྟེ་འབྲུག་མོ་རེ་ཞིག་འགྲོ་དོན་རྫོགས་པར་མཁྱེན་ནས་བསུ་མ་རུ་བྱོན་པ་ཡིན་ཟེར།འདིར་འབྲུག་མོ་སྡོད་སའི་བྲག་གཡབ་དང་།འབྲུག་མོ་རྟ་རྒྱུག་སའི་ཤུལ་ཞེས་རྒྱུན་པར་མི་འགྲོ་འདུག་མེད་པའི་རི་མགོ་ཞིག་ཏུ་ལམ་དང་།འབྲུག་མོའི་སྐེ་རྒྱན་འཐོར་བའི་ཤུལ་ཞེས་ས་བསྐོས་ན་མཆོང་མངོན་རྒྱུ་ཡོད་པ་དང་མཆོང་ཁ་ཤས་མིས་བཅོས་དགོས་ལ་ཁ་ཤས་བཅོས་མི་དགོས་པར་དབྱིབས་དང་ཁུང་བུ་སོགས་རང་བྱུང་ཡོད་པ་རྙེད་རྒྱུ་ཡོད།འབྲུག་མོའི་སྐུ་གདུང་བཞུས་པའི་ཤུལ་ཞེས་ཕྱོགས་གཅིག་ལ་ས་རྡོ་མེས་ཚིག་པ་ལྟ་བུ་མདོག་སྡོན་པོ་དང་ནག་པོ་དམར་པོ་སོགས་ཡོད།དེ་དང་ཉེ་བའི་ས་ན་ས་མིང་ལ་དམ་པ་རིགས་བརྒྱ་ཞེས་འབྲུག་མོ་འདས་སྐབས་རྒྱལ་བ་ཞི་ཁྲོའི་ལྷ་ཚོགས་ཀྱི་ཞལ་གཟིགས་པར་མཐོང་བའི་བྲག་ཐོ་འདྲ་མིན་མགོ་བརྙན་སྣ་ཚོགས་པ་ལྟ་བུ་ཡོད་དོ།།དེ་ལྟ་བུའི་གཏམ་རྒྱུད་དེ་མི་རབས་ནས་མི་རབས་ལ་བརྒྱུད་དེ་ཡོང་བ་ཡིན་ཕྱིར་སྒྲོ་བཏགས་ཀྱི་ཆ་ཅུང་ཟད་རེ་ཡོད་སྲིད་ཀྱང་དཔྱད་པར་འཚལ་ལོ།གཞན་ཡང་འདི་ནས་ལེ་བར་དྲུག་ཅུ་ཙམ་ན་རི་བོ་ཆེ་ལྷ་ཁང་ཁྲ་འཁྱིལ་མ་ཡོད་ལ་དེ་དང་པོ་བཞེངས་ནས་གྱང་རྡུང་སྐབས་སུ་འབྲུག་མོས་འབྲེལ་འཇོག་ཆེད་ས་ཐུ་བ་གང་ཁུར་ནས་ཡོང་སྐབས་གྱང་རྡུང་བཞིན་པའི་སྐྱེས་པ་རྣམ་ཀྱིས་ཁ་མཚར་ཚུལ་དུ་གྱང་གླུ་བླངས་ཏེ།ས་མཐའི་རྒས་མོ་ག་ཡག་མ།།ས་ཐུ་གང་ཐོབ་དང་རྟེན་འབྲེལ་འགྲིག།ཞེས་གླུ་བླང་པ་དང་།འབྲུག་མོ་རྒས་ཆེ་བས་ས་གྱང་ཐོག་ལ་མ་བསླེབས་པར་ལྷ་ཁང་གི་འགྲམ་དུ་ལུས་པ་ཡིན་ཞེས་པའི་ས་ཕུང་ཞིག་ཡོད་པ་དང་དེ་རྗེས་དེའི་ཁར་ཀུན་གྱི་ས་ཚ་སྤུང་པས་ས་ཚ་དེའུ་འབུར་ཞེས་པའི་དེའུ་ཆུང་ཆུང་ཞིག་ཆགས་པ་ཡོངས་གྲགས་ཡིན་པས་འབྲུག་མོ་ཚེ་སྨད་ལ་འདི་ཕྱོགས་སུ་བྱོན་པ་བདེན་པ་ལྟར་དུ་སྣང་ངོ།།